**ELŐTERJESZTÉS**

**A Gazdasági és Jogi Bizottság 2022. május 23-i ülésére**

**Javaslat a SZOMHULL Nonprofit Kft. sütőolaj-gyűjtési helyszíneire vonatkozó ingyenes használat biztosítására**

Tájékoztatom a Tisztelt Bizottságot, hogy Szombathely Megyei Jogú Város Önkormányzata 2021. márciusában csatlakozott a Biotrans Kft. által indított CseppetSem! Programhoz, melynek keretében jelenleg a lakosság 18 óvodában és a városi piac mellett, zárt csomagolásban helyezheti el a háztartásokban keletkezett használt sütőolajat és sütőzsíradékot.

A környezetet és az épített infrastruktúrát súlyosan szennyező anyagok szelektív gyűjtése kiemelt fontosságú a környezet védelme és egy élhetőbb város megteremtése szempontjából, ezért a cél az, hogy a lakosságnak minél kisebb erőfeszítésébe kerüljön ezeknek a hulladékoknak a környezetbarát módon történő elhelyezése.

Fentiekre tekintettel Önkormányzatunk a város sütőolaj-begyűjtési pontjait 9 újabb helyszínnel kívánja bővíteni. A javasolt gyűjtési helyszíneket ábrázoló térkép az előterjesztés 1. számú melléklete.

A gyűjtőedények a SZOMHULL Kft. számára – 1 éves határozott időtartamra - ingyenesen használatba adott, önkormányzati tulajdonú közterületeken kerülnének elhelyezésre azzal, hogy az egyes hulladékgazdálkodási létesítmények kialakításának és üzemeltetésének szabályairól szóló 246/2014. (IX. 29.) Korm. rendelet, valamint a veszélyes hulladékkal kapcsolatos egyes tevékenységek részletes szabályairól szóló 225/2015. (VIII. 7.) Korm. rendelet szerinti speciális gyűjtőhelyek üzemeltetésére a Biotrans Kft.-vel szerződést köt.

A Biotrans Kft. gondoskodik a hulladék biztonságos, a környezet veszélyeztetését, szennyezését, károsítását kizáró módon történő elhelyezésére, gyűjtésére alkalmas gyűjtőedények kihelyezéséről, tisztán tartásáról, karbantartásáról, elhasználódás vagy a rendeltetésszerű használatot akadályozó megrongálódás esetén azok cseréjéről, figyelemfelkeltő jelzéssel, felirattal történő ellátásáról, valamint az összegyűjtött sütőolaj szerződésben rögzített feltételek szerinti elszállításáról.

A nemzeti vagyonról szóló 2011. évi CXCVI. törvény 11. § (13) bekezdése rögzíti, hogy nemzeti vagyon ingyenesen kizárólag közfeladat ellátása, a lakosság közszolgáltatásokkal ellátása, valamint e feladatok ellátásához szükséges infrastruktúra biztosítása céljából az ahhoz szükséges mértékben hasznosítható, valamint adható vagyonkezelésbe.

A SZOMHULL Nonprofit Kft. Magyarország helyi önkormányzatairól szóló 2011. évi CLXXXIX. törvény 13.§ (1) bekezdésének 19. pontja értelmében közfeladatot lát el az önkormányzat területén a hulladékgazdálkodás megfelelő feltételeinek biztosításával.

Szombathely Megyei Jogú Város Önkormányzata vagyonáról szóló 40/2014. (XII. 23.) önkormányzati rendelet 11. § b) pontja alapján 3 éves időtartamot meg nem haladó ingyenes használatot engedélyezni a gazdasági ügyeket ellátó bizottság jogosult.

Kérem a Tisztelt Bizottságot, hogy az előterjesztést megtárgyalni és a határozati javaslatot elfogadni szíveskedjen!

**Szombathely, 2022. május 23.**

**/: Dr. Nemény András :/**

**Határozati javaslat**

**………/2022. (V. 23.) GJB sz. határozat**

1. A Gazdasági és Jogi Bizottság Szombathely Megyei Jogú Város Önkormányzata vagyonáról szóló 40/2014. (XII. 23.) önkormányzati rendelet 11. § b) pontja alapján

* a Bocskai István krt. melletti 2211/1 hrsz.-ú, kivett „közpark” megnevezésű;
* a Stromfeld Aurél utca 1704 hrsz.-ú, kivett „közút” megnevezésű;
* a Szűrcsapó utca melletti 3587/34 hrsz.-ú, kivett „közpark” megnevezésű;
* a Bem József utcai buszforduló melletti 2804/22 hrsz.-ú, kivett „közpark” megnevezésű;
* a Károly Róbert utca 14/D. szám mögötti, 9144/12 hrsz.-ú, kivett „közterület” megnevezésű;
* a Rohonci út 28. szám mögötti, 3281/8 hrsz.-ú, kivett „közterület” megnevezésű;
* a Pázmány Péter krt. melletti 6615/6 hrsz.-ú, kivett „közterület” megnevezésű;
* a Rumi út (OMW benzinkút) 11038/3 hrsz.-ú, kivett „közút” megnevezésű;
* valamint a Kodály Zoltán utca melletti 3785/332 hrsz.-ú, kivett „közterület” megnevezésű

ingatlanoknak az előterjesztés 1. számú melléklete szerint lehatárolt területeire a SZOMHULL Nonprofit Kft. részére ingyenes használatot biztosít sütőolaj-gyűjtő edények kihelyezése céljából, 2022. június 1. napjától 2023. május 31. napjáig tartó 1 éves határozott időtartamra.

1. A Bizottság felhatalmazza a polgármestert, hogy az ingyenes használatra vonatkozó megállapodást aláírja.
2. A Bizottság felkéri a SZOMHULL Nonprofit Kft. ügyvezetőjét, hogy az 1. pont szerinti ingyenes-használati szerződés alapján a háztartási veszélyes-hulladék speciális gyűjtőhelyeinek kialakítására és üzemeltetésére vonatkozó szerződést a Biotrans Kft.-vel kösse meg.

**Felelős:** Dr. Nemény András polgármester

Horváth Soma alpolgármester

Bokányi Adrienn, a Gazdasági és Jogi Bizottság elnöke

(végrehajtásért:

Nagyné dr. Gats Andrea, a Jogi és Képviselői Osztály vezetője

Taoufik Roland, a SZOMHULL Nonprofit Kft. ügyvezetője)

**Határidő:** azonnal